CELEX: 32021D1072
Language: et
Date: 2021-06-28 00:00:00
Title: Nõukogu otsus (EL) 2021/1072, 28. juuni 2021, mis käsitleb ajutist erandit otsusest 2013/471/EL, mis käsitleb Euroopa Majandus- ja Sotsiaalkomitee liikmetele ja nende asendusliikmetele päevaraha andmist ning sõidukulude hüvitamist seoses reisimisraskustega, mida põhjustab COVID-19 pandeemia liidus

30.6.2021   
               
               
                  ET
               
               
                  Euroopa Liidu Teataja
               
               
                  L 230/30
               
            
         NÕUKOGU OTSUS (EL) 2021/1072,
         28. juuni 2021,
         mis käsitleb ajutist erandit otsusest 2013/471/EL, mis käsitleb Euroopa Majandus- ja Sotsiaalkomitee liikmetele ja nende asendusliikmetele päevaraha andmist ning sõidukulude hüvitamist seoses reisimisraskustega, mida põhjustab COVID-19 pandeemia liidus
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 301 kolmandat lõiku,
         ning arvestades järgmist:
         
                     (1)
                  
                  
                     Alates COVID-19 pandeemia puhkemisest on liikmesriikide võetud erakorralised ennetus- ja piirangumeetmed, nagu karantiin, kaugtööpoliitika rakendamine ning liikumis- ja reisipiirangud või -keelud, muutnud Euroopa Majandus- ja Sotsiaalkomitee (edaspidi „komitee“) liikmete ja nende asendusliikmete (edaspidi koos „hüvitise saajad“) jaoks reisimise, et koosolekutel füüsiliselt osaleda, võimatuks või väga raskeks.
                  
               
                     (2)
                  
                  
                     Arvestades neid erandlikke asjaolusid ja tagamaks, et komitee tegevus saab institutsioonilise järjepidevuse tagamiseks toimuda igal ajal asjakohasel ja kestlikul viisil, on vaja ajutiselt teha erand nõukogu otsuse 2013/471/EL (1) artiklitest 2, 3 ja 4 seoses hüvitise saajatele päevaraha maksmise ja sõidukulude hüvitamisega. Seda erandit tuleks kohaldada üksnes ajal, mil jätkuvad liidus asetleidva COVID-19 pandeemia põhjustatud reisiraskused või füüsiliste kohtumiste sanitaarpiirangud.
                  
               
                     (3)
                  
                  
                     Tegelikud halduskulud, mida kannab hüvitise saaja, kes osaleb kaugkoosolekul elektrooniliselt, on väiksemad kui päevaraha määr, mida praegu kohaldatakse füüsilisel koosolekutel osalemise suhtes, samas kui hüvitise saaja poolt kulutatud aeg jääb samaks. Seetõttu on asjakohane vastavalt kohandada elektroonilisel teel kaugkoosolekutel osalevatele hüvitise saajatele makstavat päevaraha.
                  
               
                     (4)
                  
                  
                     Kui see on asjakohane, peaks komitee kehtestama üksikasjalikud normid kaugkoosolekutel osalemise eest päevaraha maksmise kohta. Nendes normides tuleks eelkõige kindlaks määrata juhtumid, kus COVID-19 või sellega seotud piirangutega seotud reisiraskused seavad ohtu võimaluse korraldada füüsilisi koosolekuid või koosolekutel füüsiliselt osaleda.
                  
               
                     (5)
                  
                  
                     Komitee peaks esitama nõukogule korrapäraselt aruandeid käesoleva otsuse kohaldamise kohta, et nõukogu saaks hinnata selle mõju ja erandi alustingimuste jätkuvat olemasolu. Nende aruannete põhjal peaks nõukogu kaaluma asjakohaste meetmete võtmist, eelkõige otsuse 2013/471/EL tulevase põhjaliku läbivaatamise raames, mida tehakse enne komitee praeguse ametiaja lõppu,
                  
               ON VÕTNUD VASTU KÄESOLEVA OTSUSE:
         
            Artikkel 1
            Erandina otsuse 2013/471/EL artiklitest 2, 3 ja 4 on juhul, kui COVID-19-ga seotud piirangud seavad ohtu võimaluse korraldada füüsiline koosolek või koosolekul füüsiliselt osaleda, hüvitise saajatel, kes osalevad kaugkoosolekutel elektrooniliselt, õigus saada üksnes päevaraha, mille suurus on 145 eurot.
         
         
            Artikkel 2
            Komitee võtab artikli 1 üksikasjalikud rakendussätted vastu hiljemalt 2. septembriks 2021.
         
         
            Artikkel 3
            Hiljemalt 2. jaanuariks 2022 ja seejärel iga kuue kuu tagant esitab komitee nõukogule hindamisaruande käesoleva otsuse kohaldamise kohta, eelkõige sellest eelarvele tuleneva mõju kohta ning selle kohta, et jätkuvalt eksisteerivad COVID-19-ga seotud reisiraskused või seonduvad piirangud, mis mõjutavad negatiivselt võimalust korraldada füüsilisi koosolekuid või koosolekutel füüsiliselt osaleda.
         
         
            Artikkel 4
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Luksemburg, 28. juuni 2021
            
               
                  Nõukogu nimel
               
               
                  eesistuja
               
               M. do C. ANTUNES
            
         
         
            (1)  Nõukogu 23. septembri 2013. aasta otsus 2013/471/EL, mis käsitleb Euroopa Majandus- ja Sotsiaalkomitee liikmetele ja nende asendusliikmetele päevaraha andmist ning sõidukulude hüvitamist (ELT L 253, 25.9.2013, lk 22).